Inaugurarea Amfiteatrului „Martin Luther King Jr.” al Facultății de Limbi și Literaturi Străine a UB, renovat și modernizat într-un proiect comun cu Ambasada SUA

Vineri, 18 iunie 2021, Universitatea din București și Ambasada SUA au inaugurat Amfiteatrul „Martin Luther King Jr.” din cadrul Facultății de Limbi și Literaturi Străine, renovat și modernizat printr-un proiect comun al celor două instituții.
Evenimentul, găzduit de Facultatea de Limbi și Literaturi Străine a UB (str. Pitar Moș nr. 7-13), s-a desfășurat cu participarea prof. univ. dr. Marian Preda, rectorul UB, și s-a bucurat de prezența lui David Muniz, Chargé d’Affaires al Ambasadei SUA. 
Pe lângă aceștia, în deschidere au mai luat cuvântul conf. univ. dr. Sorin Costreie, prorector pentru Rețele universitare și Relații publice, conf. univ. dr. Laura Sitaru, decan al Facultății de Limbi și Literaturi Străine, și prof. univ. dr. Rodica Mihăilă, Fulbright Director Emeritus și profesor emerit al FLLS. Evenimentul a fost moderat de conf. univ. dr. Octavian Roske, director al Departamentului de Engleză al FLLS și al Centrului de Studii Americane.
Desfășurată cu participarea activă a studenților FLLS, inaugurarea s-a încheiat cu o prezentare a sălii și a facilităților pe care le pune la dispoziția studenților și a cadrelor didactice.
Așa cum s-a subliniat în cadrul discursurilor de deschidere, proiectul care a condus la modernizarea Amfiteatrului „Martin Luther King Jr.” se înscrie în seria unei colaborări mai ample între Ambasada Statelor Unite ale Americii și Universitatea din București. 
Scopul direct al proiectului a fost acela de a sprijini Programul de Studii Americane prin crearea unui spațiu atractiv și multifuncțional dotat cu echipamente de ultimă generație, care să permită predarea cursurilor într-un mod interactiv, inclusiv online, și accesul facil al studenților la multiple resurse academice. Echipamentele și mobilierul au fost oferite de Ambasada SUA, iar Universitatea a acoperit costurile aferente renovării spațiului și modernizării sistemului electric. 
Înființat în 1996, Programul de Studii Americane al Universității din București a fost primul demers academic multidisciplinar din Romania dedicat spațiului cultural american. Desfășurat atât la nivel de licență, cât și la nivel masteral și doctoral, programul de Studii Americane se bucură de sprijinul Ambasadei SUA și al Comisiei Fulbright din România.

